Yli kaksi viikkoa kateissa ollut 14-vuotias Susanna F. on löytynyt murhattuna junaradan varrelta Wiesbadenissa. Saksan poliisi etsii murhasta epäiltynä irakilaista miestä.

Wiesbadenissa 22. toukokuuta kadonneen 14-vuotiaan Susanna F:n murha järkyttää Saksassa. Poliisi etsii päiväkausien ajan kadonnutta tyttöä.

Keskiviikkona illalla poliisi teki karmaisevan löydön: tutkijat löysivät nuoren naisen ruumiin junaradan varrelta vaikeapääsyisestä pusikosta Wiesbadenissa. Torstaina poliisi vahvisti, että kyseessä oli Susanna. Uhri oli raiskattu ja murhattu.

Murha lietsoo pakolaisvastaisia mielialoja, kuten hautaristi antaa jo ymmärtää. ZUMAWIRE.COM

Poliisi etsintäkuulutti Susannan murhasta epäiltynä 20-vuotiaan irakilaisen turvapaikanhakijan ja julkisti miehen kuvan. Mies on asunut Wiesbaden-Erbenheimissa vastaanottokeskuksessa. Mies on saksalaislehtien tietojen mukaan paennut perheineen Saksasta Turkkiin jo viime viikolla ja matkalla kotimaahansa Irakiin välttääkseen pidätyksen.

Saksan poliisi otti keskiviikkona kiinni Susannan tapaukseen mahdollisesti liittyvän 35-vuotiaan turkkilaismiehen.

Jo aiempi raiskausepäily

Susanna katosi helluntaitiistaina oltuaan illalla Wiesbadenin keskustassa ystäviensä kanssa. Tyttö ei kuitenkaan palannut kotiinsa ja hänestä tehtiin katoamisilmoitus seuraavana päivinä. Erään silminnäkijän mukaan Susanna olisi nähty vastaanottokeskuksessa.

Poliisit löysivät Susannan ruumiin keskiviikkona. ZUMAWIRE.COM

Poliisi pääsi irakilaismiehen jäljille 13-vuotiaan teinipojan antaman vinkin avulla. Teini oli ilmoittautunut poliisille ja kertonut irakilaisen selittäneen tappaneensa tytön 22. tai 23. toukokuuta. Mies oli paljastanut myös ruumiin kätköpaikan.

Etsintäkuulutettu irakilaismies oli saapunut Saksaan turvapaikanhakijana vuonna 2015. Hän oli saanut vuonna 2016 kielteisen turvapaikkapäätöksen mutta tehnyt siitä valituksen.

Epäilty oli poliisille tuttu. Häntä on epäilty muun muassa vastaanottokeskuksessa maaliskuussa sattuneesta 11-vuotiaan tytön raiskauksesta.

Ruumis löytyi junaradan varrelta vaikeapääsyisestä pusikosta. ZUMAWIRE.COM

Lähteet: Bild, Frankfurter Allgemeine Zeitung, Stern, Spiegel